English: Thank you, and thank you for your words of support as well. It is really important that we continue to work very closely with our farmers. What I want to make sure is that what we are proposing is practical. So, it's important that all farm types are able to access the new scheme, so I think that is an important area of economic analysis for us too. In relation to your two specific questions, I cannot commit to keep the same funding, the domestic part of the rural development programme funding, until after the comprehensive spending review. I really don't know what my budget is going to be, so, at the moment, whilst I'm looking at what we can do to build on the rural development programme, I'm unable to offer that commitment until after the CSR. I absolutely agree with you around mental health issues with our farmers, and I was talking last week in a forum where I was saying that, when I first came into the portfolio, it became very clear that many farmers felt isolated; the only time they saw another person was when they went to market, for instance. So, one of the things I've been doing, I've been working with quite a few charities within the agricultural sector, and particularly over the COVID-19 pandemic, because as you can imagine they were getting far more calls during the pandemic than previously, to make sure that support was there. So, I've put significant and particular funding into the DPJ Foundation, which I'm sure you're aware of, to help them go out to train other people, because I think it's really important that that best practice is spread throughout Wales. And so they have been able to train people - perhaps somebody who works in a farmer's market, where they can go to talk to individual farmers, if they are able to have that conversation with them, because, again, I think one of the things I picked up was that sometimes they don't like to ask for help, in a way that is - . We don't want to see that; we want people to ask for help and to be signposted to the best place. So, I met with my colleague, the Deputy Minister, Lynne Neagle, last week to discuss how we continue to fund it. She'd been on a very good visit the previous Friday to the DPJ Foundation to hear about the excellent work they're doing.
Welsh: Diolch i chi, a diolch i chi hefyd am eich geiriau chi o gefnogaeth. Mae hi'n bwysig iawn ein bod ni'n parhau i weithio'n agos iawn gyda'n ffermwyr ni. Yr hyn yr wyf i'n awyddus i'w sicrhau yw bod yr hyn yr ydym ni'n ei gynnig yn rhywbeth ymarferol. Felly, mae hi'n bwysig bod pob math o fferm yn gallu cael cyfiawnder o dan y cynllun newydd, ac felly rwyf i o'r farn fod hwn yn faes pwysig iawn yn ein dadansoddiadau economaidd ni hefyd. O ran eich dau gwestiwn penodol chi, ni allaf i ymrwymo i gadw at yr un cyllid, y rhan ddomestig o gyllid y rhaglen datblygu gwledig, hyd nes y bydd yr adolygiad cynhwysfawr o wariant wedi cael ei orffen. Nid wyf i'n gwybod beth fydd fy nghyllideb i, ac felly, ar hyn o bryd, er fy mod i'n edrych ar yr hyn y gallwn ni ei wneud i adeiladu ar y rhaglen datblygu gwledig, ni allaf i ymrwymo fel hyn cyn cyflawniad yr adolygiad cynhwysfawr o wariant. Rwy'n cytuno â chi'n llwyr o ran iechyd meddwl ein ffermwyr ni, ac roeddwn i'n siarad mewn fforwm yr wythnos diwethaf lle'r oeddwn i'n dweud, pan ddaeth y portffolio i'm rhan i am y tro cyntaf, ei bod hi'n amlwg iawn bod llawer o ffermwyr yn teimlo'n ynysig; yr unig dro'r oedden nhw'n gweld rhywun arall oedd wrth fynd i'r farchnad, er enghraifft. Felly, un o'r pethau yr wyf i wedi bod yn eu gwneud yw gweithio gyda rhai elusennau yn y sector amaethyddol, ac yn enwedig yn ystod pandemig COVID-19, oherwydd, fel y gallech chi ei ddychmygu, roedden nhw'n cael llawer mwy o alwadau nag o'r blaen yn ystod y pandemig, i sicrhau bod cymorth ar gael yn hyn o beth. Felly, rwyf i wedi rhoi cyllid sylweddol ac arbennig i Sefydliad DPJ, yr wyf i'n siŵr eich bod chi'n ymwybodol ohono, i'w helpu nhw i fynd allan i hyfforddi pobl eraill, oherwydd rwyf i o'r farn ei bod hi'n bwysig iawn bod yr arfer gorau hwnnw'n cael ei ymestyn ledled Cymru. Ac felly maen nhw wedi gallu hyfforddi pobl - efallai rhywun sy'n gweithio mewn marchnad ffermwyr, lle gallan nhw fynd i siarad â ffermwyr unigol, os gallan nhw gynnal y sgwrs honno gyda nhw, oherwydd, unwaith eto, rwy'n credu mai un o'r pethau a ddeallais i oedd nad ydyn nhw'n rhy hoff o ofyn am gymorth bob amser, mewn ffordd sy'n - . Nid ydym ni'n awyddus i weld hynny; rydym ni'n awyddus i bobl allu gofyn am gymorth a chael eu cyfeirio at y man orau i'w gael. Felly, fe wnes i gyfarfod â'm cyd-Aelod, y Dirprwy Weinidog, Lynne Neagle, yr wythnos diwethaf i drafod sut rydym ni am barhau i'w hariannu nhw. Roedd hi wedi bod ar ymweliad buddiol iawn y dydd Gwener cynt â Sefydliad DPJ i glywed am y gwaith rhagorol y maen nhw'n ei wneud.